Koordinatės: 56°19′40″š. pl. 21°59′47″r. ilg.﻿ / ﻿56.3277°š. pl. 21.9964°r. ilg.﻿ / 56.3277; 21.9964

|  Židikų šv. Onos koplyčia |
| --- |
|  |
| **Vyskupija** | Telšių |
| **Dekanatas** | Mažeikių |
| **Savivaldybė** | Mažeikių rajonas |
| **Gyvenvietė** | Liūliškiai |
| **Adresas** | Dariaus ir Girėno g. 48 |
| **Pastatyta** | 1940 m. |

**Židikų šv. Onos koplyčia** stovi Židikų miestelio kapinėse, Liūliškių kaime. Mūrinė koplyčia pastatyta 1940-1941 metais, nugriovus senąją medinę koplyčią. Pastačius koplyčią, į jos rūsį buvo perkelti rašytojos Marijos Pečkauskaitės ir jos „mamatės" palaikai.

Istorija
--------

Židikų kapinėse buvo priaugę daug medžių, krūmų, nebuvo takų. Beveik vakariniame kapinių gale stovėjo medinė 1836 metais jėzuitų pastatyta koplyčia. Senojoje koplyčioje vykdavo šv. Onos atlaidai. Tų atlaidų proga M. Pečkauskaitė ruošdavo vargšų naudai loteriją. Kaip tik tokią dieną šalia koplyčios įvyko M. Pečkauskaitės laidotuvės, jai mirus 1930 metais. Atkastame kape buvo rasta jos „mamatės" kaulelių, greitosiomis buvo išbetonuotas cementinis rūsys palaikams palaidoti. Pats Juozas Tumas-Vaižgantas vadovavo išskirtinių laidotuvių apeigoms.

Dabartinė koplyčia pastatyta pagal architekto Jono Muloko projektą. Senosios medinės koplyčios nugriovimo ir naujos koplyčios ant M. Pečkauskaitės kapo pastatymo iniciatoriumi laikomas tuometinis Židikų klebonas kun. Vaclovas Martinkus. Jo rūpesčiu buvo taip pat pavyzdingai sutvarkytos kapinės.

1970 m. rašytojos mirties 40 metų sukakties proga, atvykusieji į Židikus nebuvo įleidžiami į koplyčią jos pagerbti ir padėti gėlių.

1974 m. koplyčią restauravo Vytautas Landsbergis-Žemkalnis. 2004-2005 metais ji ir vėl buvo pertvarkyta.

Telšių vyskupas Jonas Boruta 2011 m. prieš šv. Onos atlaidus suteikė koplyčiai šv. Onos titulą.

2012 m. liepos 26 d. prieš šv. Onos atlaidus ant koplyčios atstatyta „Angelo su trimitu" skulptūra, sukurta tautodailininko Antano Murausko. Skulptūrą šv. Onos atlaidų metu 2012 m. liepos 29 d. pašventino Židikų parapijos klebonas kun. Egidijus Jurgelevičius.

mišios koplyčioje aukojamos Vėlinių ir Visų Šventųjų dienomis, taip pat šv. Onos atlaidų pagrindinę dieną.

Šv. Onos atlaidai
-----------------

Šv. Onos atlaidai Židikuose vyksta nuo senų senovės. Į juos susirenka ne tik vietiniai gyventojai, tačiau atvyksta ir tikintieji iš visos Lietuvos, taip pat užsienio, daugiausia Latvijos.

Šv. Onos atlaidų pagrindinę dieną, paprastai paskutinį liepos mėnesio sekmadienį, mišias Židikų bažnyčioje aukoja Židikų klebonas, o sumos mišios vyksta kapinėse, priešais koplyčią. Pagrindines mišias kiekvienais metais celebruoja vis kitas kunigas svečias.

Galerija
--------

* Koplyčios altoriusKoplyčios altorius
* M. Pečkauskaitės kapas Židikų koplyčios rūsyjeM. Pečkauskaitės kapas Židikų koplyčios rūsyje
* Švč. Mergelės Marijos skulptūra koplyčiojeŠvč. Mergelės Marijos skulptūra koplyčioje
* M. Pečkauskaitės skulptūra koplyčiojeM. Pečkauskaitės skulptūra koplyčioje

Šaltiniai
---------

1. ↑  „Koplyčia". Lietuvos Respublikos kultūros vertybių registras. Nuoroda tikrinta 2020-11-20.
2. 1 2 3 4  Kun. Klemensas Arlauskas. Atsiminimai apie rašytoją ir pedagogę Mariją Pečkauskaitę-Šatrijos Raganą *lkma.lt* p.127, 182.
3. ↑   Archyvuota kopija 2016-03-04 iš Wayback Machine projekto.
4. ↑

Nuorodos
--------

|  |  |
| --- | --- |
|  | **Vikiteka: Židikų šv. Onos koplyčia** – vaizdinė ir garsinė medžiaga  |

* Židikų\_koplyčia. Mažeikių krašto enciklopedija.